Document ID: 32010D0719

KOMISJONI OTSUS,
26. november 2010,
millega lükatakse nõukogu direktiivi 2006/112/EÜ artiklist 176 tuleneva käibemaksu mahaarvamise õiguse piirangu tõttu tagasi Austria poolt nõukogu määruse (EMÜ, Euratom) nr 1553/89 artikli 10 alusel esitatud lahendus käibemaksust laekuvate omavahendite baasi hüvitise isikliku kasutuse komponendi arvutamiseks
(teatavaks tehtud numbri K(2010) 8206 all)
(Ainult saksakeelne tekst on autentne)
(2010/719/EL, Euratom)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Aatomienergiaühenduse asutamislepingut,
võttes arvesse nõukogu 29. mai 1989. aasta määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta, (1) eriti selle artikli 10 lõiget 2,
olles konsulteerinud omavahendite nõuandekomiteega
ning arvestades järgmist:
(1)
Käibemaksust laekuvate omavahendite baasi hüvitis põhineb määruse (EMÜ, Euratom) nr 1553/89 artikli 6 lõikel 4, milles on sätestatud, et kui liikmesriik piirab nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (2) artikli 176 põhjal sisendkäibemaksu mahaarvamise õigust või säilitab sellega seonduva erandi, võib käibemaksust laekuvate omavahendite baasi kindlaks määrata nii, nagu ei oleks mahaarvamisõigust piiratud. Seda põhimõtet kohaldatakse ainult ärilisel eesmärgil kasutatavate naftatoodete ja sõiduautode ostmise ning selliste autode liisimise, rentimise, hoolduse ja remondiga seotud kulude suhtes. Austria pakkus välja lahenduse sellise ühtlustatud käibemaksust laekuvate omavahendite baasi hüvitise isikliku kasutuse komponendi arvutamiseks.
(2)
Vastavalt määruse (EMÜ, Euratom) nr 1553/89 artikli 13 lõikele 3 uuris omavahendite nõuandekomitee 26. oktoobri 2010. aasta koosolekul Austria poolt esitatud lahendust. Metoodika uurimisel tekkis komitees lahkarvamusi. Omavahendite nõuandekomiteele esitati otsuse eelnõu, millega lükatakse Austria pakutud lahendus tagasi ja millega komitee nõustus 26. oktoobril 2010.
(3)
Isikliku kasutuse komponendi arvutamisel võib tegelike andmete puudumisel kasutada alternatiivseid meetodeid. Selleks et meetodid aitaksid kaasa hüvitise arvutamise ühtlusele, peaksid need põhinema üldiselt heakskiidetud eeldustel.
(4)
Austria taotleb, et maksustatavad isikud haldaksid tegelikke andmeid ärilisel eesmärgil kasutatavate sõiduautode isikliku kasutuse kohta. Haldusliku lihtsuse huvides esitas Austria aga sellise lahenduse ettepaneku, mille kohaselt kasutatakse isikliku kasutuse arvutamiseks statistilisi üldandmeid, kombineerides neid amortisatsiooni summadega, mis iseenesest ei ole mõeldud isikliku kasutuse kindlaksmääramiseks. Kuna esitatud lahenduse tulemusena oleks isikliku kasutuse komponent teiste liikmesriikide poolt kasutatavast osakaalust oluliselt väiksem, on meetod vastuolus hüvitise arvutamisel nõutava ühtlusega. Austria esitatud lahendus ettevõtjate soetatud autode isikliku kasutuse osakaalu arvutamise kohta tuleb seega tagasi lükata,
ON VASTU VÕTNUD KÄESOLEVA OTSUSE:
Artikkel 1
Austria esitatud lahendus ettevõtjate soetatud autode isikliku kasutuse osakaalu arvutamise kohta lükatakse tagasi.
Artikkel 2
Käesolev otsus on adresseeritud Austria Vabariigile.
Brüssel, 26. november 2010

Labels: 2
4
15
8